als_Latn dik_Latn sag_Latn
Skuadra e Banos, më shumë është e përqendruar në kampionat, duke “snobuar” Kupën e Shqipërisë
Arjan LIKJA
Sot pasdite, në stadiumin “Roza Haxhiu” ku lagunarët do të presin “demat e kuq” të Partizanit të cilët kryesojnë edhe renditjen e Superligës. Njëri nga ata që do të jenë prezent në formacionin e improvizuar të Banos për këtë takim është edhe mesfushori qendror i verdhjeshilëve, 22 vjeçari Bushi. Për “Sport Ekspres”, lushnjari Bushi i cili në sezonin e kaluar ka luajtur si titullar absolut për fanellën e Shkumbinit shprehet kështu: ”Sapo i kemi dhënë fund përgatitjeve për ndeshjen e nesërme ndaj Partizanit. Trajneri na ka aplikuar një stërvitje ku ka shmangur ngarkesën e madhe fizike që marrim kur kemi një javë stërvitore që luajmë vetëm për një ndeshje fundjave. Kjo për faktin se ngarkesa që marrim kur luajmë dy ndeshjeve në javë, nuk i përgjigjet dot komoditetit të regjimit tonë ditor në aspektin profesional të një.
Nga ana tjetër grupi i futbollistëve që stafi jonë teknik ka në dispozicion dhe mendon se është i gatshëm për të luajtur për 90 minuta një ndeshje futbolli si titullar nuk të jep luksin për të përballuar 2 ndeshje në javë. Po të shtojmë këtu edhe dëmtimet aktuale të 3 futbollistëve titullar Baze, Gjoni dhe Bakiasi mundësitë përzgjedhëse nga ana e trajnerit tonë për një formacion të aftë për tu përballur me dinjitet ndaj të kuqve cungohen shumë po të shprehemi pak me modesti. Dihet tashmë që formacioni jonë do të jetë krejt tjetër nga ai që luajmë në një ndeshje kampionati dhe kjo për arsyet që rendita më lart. Gjithsesi, ne do të luajmë me maksimumin e mundësive tona për t’i bërë një përballje sa më dinjitoze Partizanit ku nuk do të shfaqim asnjë shenjë nënvlerësimi apo frike përballë këtij kundërshtari mjaft të fortë. Shpresoj se do bëjmë më të mirën për të marrë një rezultat pozitiv nesër përball tifozëve tanë në “Roza Haxhiu”, – ka thënë në mbyllje 22 vjeçari lushnjar, Bushi.
Dëmtimi i Bazes
Ajo që ka bërë me dhembje koke nr.1 të pankinës verdhjeshile, Bano, është dëmtimi serioz që ka pësuar në kavilje në përballjen me Shkumbinin mesfushori potent Okelian Baze. Nëse Gjoni dhe Bakiasi kanë hapur disi “dritën jeshile” të rikuperimit për përballjen e fundjavës për kampionat ndaj Butrintit dëmtimi i Bazes është paksa i komplikuar dhe nuk jep shumë shanse për një rikuperim të shpejt.
“Luftëtarit s’i falen më gabimet”
Flet beratasi Ervis Çaço: Do të tentojmë Superligën, tashmë skuadra duket në rrugë të mbarë
Gjirokastritët nën drejtimin e trajnerit Bledar Devolli, janë duke vijuar përgatitjet për takimin e javës së gjashtë , atë me Naftëtarin. Të predispozuar për të vijuar ecurinë e rezultateve pozitive në dy javët e fundit, gjirokastritët priten të konfirmojnë se këtë sezon futbollistik janë ndërtuar për të triumfuar. Mbas një fillimi jo të mirë, tre ndeshjeve të zhvilluara, të tria të humbura, me fitoren ndaj Bylisit të Ballshit në Gjirokastër dhe barazimit në Pogradec po kthehet besimi në skuadër që Luftëtari të jetë midis skuadrave më të mirë të këtij sezoni dhe të pretendojë për objektivin e premtuar në fillim të sezonit, kalimin në Superligë. I këtij mendimi është edhe mesfushori beratas Ervis Çaço, i cili në bisedën e tij për gazetën” Sport Ekspres” tha se: “Luftëtari në dy ndeshjet e fundit ka treguar se është një nga ekipet më të mira për grupin B. Në Pogradec, Luftëtari ka humbur dy pikë, pasi kemi shpërdoruar shumë raste shënimi. Njëri prej tyre, u shpërdorua nga unë dhe ndjej keqardhje që nuk shënova dot mbas një nxitimi të panevojshëm. Tani duhet që të mendojmë për ndeshjen me Naftëtarin, të cilën duhet ta fitojmë për të vazhduar ngjitjen drejt kreut të klasifikimit. Ne besojmë se gjithçka do të ecë sipas parashikimeve tona, të gjithë do të bëjmë të pamundurën që Luftëtari të jetë aty ku i takon”.
Përgatitjet – Fusha sportive “Lefter Millo“ aktualisht është terreni i vetëm për vijimin e përgatitjeve anti-Naftëtar, falë edhe kushteve të mira atmosferike. Pjesë e grupit bluzi, priten që të jenë të gjithë të besuarit e Devollit. Nga sa konstatohet dhe mësuar, futbollistët gëzojnë formë të mirë fizike, e për më shumë asnjë prej tyre nuk vuan dëmtimin apo skualifikimin.
SULMI – Rikthimi i sulmuesit, Lorenc Shehaj për Devollin do të thotë një mundësi më shumë për të ndërtuar një Luftëtar më ofensiv përballë Naftëtarit këtë të shtunën. Në stërvitjen e djeshme trajneri B.Devolli ka vepruar si zakonisht, por ka hequr dorë nga zhvillimi i një ndeshje brenda grupit duke kryer më shumë gjuajtje në portë jo vetëm nga lojtarët e deklaruar si sulmues,por nga të gjithë futbollistët.
Gjyla: Dinamo më e mirë se Lushnja, Shkumbini do pikë!
Peqinasit kanë humbur takimin në transfertë ndaj Lushnjës, por për teknikun Ilir Gjyla ajo tashmë është harruar edhe për shkak të sfidës së radhës përballë Dinamos. Tekniku lushnjar ka vazhduar të këmbëngulë se tek lojtarët e tij duhet një impenjim maksimal për të dhënë më të mirën në çdo ndeshje. “Në sfidën ndaj Lushnjes mendoj se nuk ka qenë problematika e humbjes. Ajo që unë dua të theksoj është impenjimi për të dhënë maksimumin e tyre në çdo sfidë. Në Lushnjë, ekipi dha vetëm një pjesë të energjive. Po ashtu duhet theksuar se kundërshtari na mundi me zgjuarsi dhe eksperiencë duke imponuar psikologjikisht humbjen tek djemtë tanë. Megjithatë, mendoj se tashmë kjo ndeshje duhet lënë pas për tu inkuadruar tek sfida e radhës përballë ekipit të Dinamos. Siç kam deklaruar edhe për ekipin e Lushnjës, jam duke e theksuar se edhe ekipi i Dinamos është ekipi më i mirë i Kategorisë së Parë. Kjo na obligon që të përgatitemi seriozisht gjatë gjithë kësaj jave dhe të vlerësojmë maksimalisht këtë takim.
Përtej vështirësisë që paraqet ky takim shpresoj që djemtë të japin maksimumin e cila do të na kënaqë cilido të jetë rezultati i sfidës. Më duhet të theksoj se këto javë që kam drejtuar një problem për ekipin ka mbetur ndëshkimet me kartona. Më vjen keq pasi asnjë ndëshkim prej tyre nuk ka ardhur si rezultat i ndërhyrjeve por të protestave të lojtarëve. U kam kërkuar secilit prej tyre që të eliminojnë maksimalisht këtë fenomen pasi ai është një ndëshkim për të gjithë ekipin. Shpresoj që do të kemi edhe mirëkuptimin e të gjithë tifozëve tanë se ky është një Shkumbin në ngritje dhe në të ardhmen do të mund të arrijmë rezultate pozitive si në ndeshjet në shtëpi por edhe në ato në transfertë”, ka përfunduar tekniku Gjyla.
Bylisi me të rinjtë në Kupë, projekton fiton në transfertë
Bylisi, sot do të zhvillojë ndeshjen e parë të Kupës së Shqipërisë me skuadrën e Tiranës, në stadiumin “Adush Muça”, të qytetit të Ballshit. Ballshiotët, në këtë përballje, do të kërkojnë që të bëjnë një paraqitje dinjitoze edhe pse e kanë të qartë edhe vetë se synimi i tyre është kampionati dhe ngjitja në Superligë. Pritet që në sfidën e sotme me bardheblutë, trajneri Roland Nenaj, të aktivizojë lojtarët e stolit por edhe të rinjtë që nuk kanë pasur shumë hapësira në pesë javët e shkuara të kampionatit. Një ndeshje si kjo me Tiranën, pritet që të ketë një interes të madh edhe nga tifozët e skuadrës së Bylisit, të cilët edhe në përballjen me Sopotin ishin të shumtë në numër. Ballshiotët, më shumë janë të përqendruar tek ndeshjet e kampionatit, ndërkohë që sot trajneri Nenaj, do të testojë edhe ndonjë nga futbollistët e rinj, në mënyrë që të “fitojë” ndonjë lojtar që do t’i shërbejë për kampionatin.
Mungon kapiteni, Tomori mendjen tek Bylisi
Tomori, për shkak të plotësimit të tre kartonëve të verdhë në ndeshjen e kaluar ndaj Dinamos, skuadra e Tomorit përballë Bylisit do t’i duhet të bëjë pa mesfushorin kryesor dhe shumë të rëndësishëm si kapiteni Gersi Arbëri. Ndaj edhe trajneri Eqerem memushi, duhet që të bëj llogaritë ndryshe për këtë sfidë. Në një prononcim të dhënë për “Sport Ekspres”, gjatë ditës së martë pasdite, Arbëri, është shprehur. “Më vjen shumë keq që për arsye kartonash do t’i mungojë skuadrës dhe tifozerisë për takimin e radhës ndaj Bylisit në kampionat. Bylisi ka vetëm traditën e vyer të dy dekadave të fundit me vete në Berat, pasi forma dhe rezultatet e tyre në këto javë të kampionatit lënë për të dëshiruar. Unë kam besim që fitorja e munguar ndaj Dinamos në javën paraardhëse do të realizohet ndaj Bylisit këtë të shtunë. Personalisht po punoj në krahë të stafit teknik për të motivuar skuadrën për fitore edhe pse nuk do të jem në fushën e lojës”, ka përfunduar deklaratën e tij kapiteni i skuadrës së Tomorit Gersi Arbëri.
Guxaj: Naftëtari synon pikë me Luftëtarin
Në Kuçovë nuk ndihen aspak të dorëzuar përballë vështirësive që është duke kaluar momentalisht skuadra vëndase. Pavarësisht mungesës së fitores në pesë javët e deritanishme të këtij kampionati, sërish skuadra jo vetëm që nuk do të rrezikojë aspak objektivat e saj. “E rëndësishme është që ne të mos biem preh e demoralizimit nga kjo situatë dhe duhet të punojmë po në këtë mënyrë që të kërkojmë përmirësimin e situatës në renditje pas çdo jave që kalon. Vërtet jemi ndeshur me një fat të keq si në kalendar, por Naftëtari nuk është për t’u nënvlerësuar. Naftëtari pas takimeve me Dinamon, Lushnjën, dhe Butrintin, duhet të ishte në kuotën e 9 pikëve në renditje sepse kemi humbur plot gjashtë pikë në këto tre barazime ku ne kemi qënë më shumë pranë fitores se kundërshtarët tanë. Ndaj dhe të gjithë jemi shumë të bindur se sdo të dorëzohemi asnjëherë ndaj vështirësive që na sjell kalendari dhe kundërshtarët tanë, dhe se ne do të bëjmë tonën në çdo takim duke nisur qysh këtë javë ndaj Luftëtarit në transfertë për të marrë pike”, ka pohuar mbrojtësi i krahut të djathtë të Naftëtarit, Martin Guxaj.
Besëlidhja me sulm të frikshëm
Tashmë Besëlidhja po e prinë suksesshëm Grupin A, por që të gjithë Kategorinë e Parë, pasi ka më shumë pikë dhe gola nga të gjithë. Skuadra lezhjane, nën drejtimin e trajnerit Sinan Bardhi po vijon seancat stërvitore në kuadër të javës së 6-të të kampionatit kombëtarë, ku kalendari e detyron të udhëtojë drejt Kavajës për t’u ndeshur me Besën vendase, një skuadër që vjen nga Superliga. Përveç Julian Malos, një tjetër futbollist që po bind tek Besëlidhja jo vetëm me shënimin e golave, por edhe për shpejtësinë që e karakterizon është Alfred Allamani. Ai është autori i golit të parë që u shënua ndaj Kastriotit. Alfred Allamani gjatë një prononcimi posaçërisht për “Sport Ekspres” profetizon ngjitjen e skuadrës së tij në Superligë, ashtu siç profetizoj që në startin e sezonit të shkuar ngjitjen e Besëlidhjes në Kategorinë e Parë. “Besëlidhja do të jetë skuadra e parë, pa mbaruar ende kampionati që do të festojë bashkimin e sajë në elitë nga të dyja grupet A dhe B, për këtë nuk ka alibi. Tradita e fitoreve tashmë tek Besëlidhja është instaluar në sistem dhe nuk ka skuadër që ta ç’instalojë, pasi nuk ja dinë formulën sado që të lodhen. Skuadra tashmë është bërë solide, që të gjithë futbollistët janë familjarizuar, saqë tashmë e dinë se nga dhe ku do të lëvizin, pa pasur nevojë që ta ngrenë kokën fare”.
Tema: Burreli bën kthesën me Kastriotin
Andri Tema, njëri nga futbollistët matjanë shprehet se në takimin me Kastriotin e Krujës skuadrës së Burrelit i duhet të mobilizohet me të gjitha forcat për të marrë pikë. Sipas tij kjo duhet konsideruar si një transfertë e vështirë. Ai shton se gjyqtarët nuk mund të vazhdojnë të ndëshkojnë pambarimisht skuadrën e Gjonit dhe se një lojë racionale, korrekte dhe sulmuese mund të mundësojë realizimin e objektivit për matjanët. “Nuk besoj se kryesori apo ndihmësit do të vazhdojnë të ndihmojnë ekipin kundërshtarë. Them sa ka ardhur koha që ekipi ynë të mos ndëshkohet padrejtësisht. Jam i sigurtë se mobilizimi i gjithë lojtarëve do të bëjë që ne të marrim pikë në takimin me Kastriotin”, tha Tema i Burrelit. Ai nënvizon se kthesa nuk u arrit me Tërbunin e Pukës, por me siguri mund e duhet të realizohet në transfertë. Skuadra, sipas Temës, është konsoliduar dhe formuar mirë, pasi pesë ndeshjet e para të kampionatit kanë shërbyer për të kuptuar e përmirësuar gabimet e deritanishme. “Burreli dhe Kastrioti, – thotë Tema, janë dy skuadra që aktualisht ndodhen në “zonën e ftohtë”, aty ku asnjëra nuk e meriton. Nuk na takon të bëjmë më hapa false”, ka theksuar Tema.
Iliria, Deliu i lumtur për fitoren ndaj Besës
Afrim Deliu, numri dy i pankinës së Ilirisë është mjaft i kënaqur nga paraqitja e fundit e skuadrës së tij ndaj Besës. Një ekip që ka treguar grintë duke sfiduar një ekip të ardhur nga Superliga, dhe kjo në saj të përkushtimit nga djemtë. I tërë ekipi ishte në lartësinë e duhur dhe kjo tregon se skuadra është në rrugë të mbarë. Kjo fitore ishte meritë nga i tërë grupi lojtarët kanë dhënë më të mirën e mudshme, por kjo fitore nuk duhet të vetkënaqë, por duhet të mundësojë për të tjera rezultate pozitive. Gjatë javës do t’i përkushtohemi fort programit stërvitor për të reflektuar dhe në ndeshjen e radhës”, ka pohuar dje gjatë seancës stërvitore, zv.trajneri Deliu. Më tej Deliu ka thënë se skuadra e Ilirisë është në pozicion komod në këto pesë javë kampionat ndaj dhe djemtë duket që janë të karikuar për rezultate të tjera po aq pozitive.
“Ja si po e ngremë futbollin e Mamurrasit”
Flet Ded Ndreca, njeriu që po investon për të çuar skuadrën e qytezës së vogël në elitën e futbollit shqiptar
Ded Ndreca, është padyshim një personazh në Kategorinë e Parë dhe në qytezën e Mamurrasit. Vitet e fundit, mes politikës dhe futbollit, ndërsa verën e shkuar Ndreca afroi edhe disa biznesmenë, vetëm e vetëm për të ngritur skuadrën, duke afruar lojtarë cilësorë që vjet ishin titullarë në Superligë. Në një prononcim për “Sport Ekspres”, Ded Ndreca, është shprehur: “Unë kam një karrierë të gjatë në futboll dhe nuk mund të qëndroj pa atë. Si ish- futbollist në disa ekipe këtë “mikrob” nuk mund ta anashkaloj pasi dhe qyteti im i Mamurrasit më ka mbështetur në këtë iniciativë. Investimet e mia në vitet e fundit janë përkushtuar në futboll duke ngritur këtë ekip mjaft cilësorë këtë sezon dhe menjëherë rezultatet nuk munguan. Për dy vite radhazi gati sa nuk kam prekur Superligën, me ekipin që unë drejtoj, por këtë edicion do të ngjitemi në elite patjetër. Janë afruar edhe bashkëpunëtorë, në rolin e donatorit dhe kam bindjen, se me financa të sigurta, këtë ekip do ta ngjisim në elitë, sepse e meritojmë. Dua të përgëzojë për punën e bërë edhe stafin teknik me në krye trajnerin Ylber Zani si dhe stafin e tij, që janë të përkushtuar për ndërtimin e një ekipi solid dhe me synime të qarta. Njëkohësisht, në Mamurras ndodhet një tifozeri e mrekullueshme me mjaft kulturë. Gjithashtu, ne kemi edhe një infrastrukturë moderne. Gara sapo ka nisur, ajo është shumë e fortë, por unë bashkë me stafin tim dhe donatorët nuk do të kursehemi për të ngjitur Mamurrasin në elitën e futbollit shqiptar, çka me të vërtetë do të ishte historike”, ka përfunduar Ded Ndreca.
Mziu: Me Skënderbeun festë, por synimi është vendi i parë
Tërbuni, sot në fushën e vet luan me kampionët e vendit, Skënderbeun dhe duke qenë se në Pukë vijnë kampionët, pritet që të ketë festë dhe mbështetje maksimale. “Luajmë një sfidë të veçantë, sepse rrallë ndodh që në qytetin tonë të vi skuadra kampione e vendit. Me Skënderbeun, ne duam që të japim më të mirën dhe në ndeshjen e parë të kërkojmë një rezultat pozitiv. Tërbuni ka ambicie në kampionat, ku synimi kryesor është ngjitja në Superligë. Megjithatë, kjo sfidë e sotme, për ne do të jetë edhe si një test për ndeshjen e kampionatit në fundjavë. Deri më tani kemi bërë një garë shumë të bukur, ku nuk njohim humbje edhe pse janë zhvilluar 5 ndeshje. Në kampionat duhet që të ruajmë këtë ritëm, sepse i kemi të gjitha mundësitë dhe të afrohemi, e më pas të kapim vendin e parë. Gara është e fortë, ka konkurrencë, megjithatë, i kemi të gjitha shanset që ne të shkojmë aty ku duam”, ka pohuar një nga kualitetet e skuadrës pukjane, mesfushori me tipare sulmuese, Sokol Mziu.
Caca: Kastrioti, guxon ndaj Vllazanisë!
Humbja e së shtunës ndaj Besëlidhjes, në fundjavën e kaluar është lënë pas dhe vëmendja është përqendruar te ndeshja e radhës që, që përkon me atë të Kupës së Shqipërisë, ndaj Vllaznisë, një sfidë që drejtuesit e skuadrës krutane e kanë vlerësuar në maksimum. Në analizën e zhvilluar, të hënën pasdite drejtuesit e skuadrës krutane kanë folur me tone të ashpra, për lojën e zhvilluar në ndeshjen e fundit ndaj lezhjanëve, ku skuadra krutane ka regjistruar humbjen më të thellë deri më tani. Ndërkohë drejtuesit presin nga skuadra, që ndeshjen e sotme reagimin e tyre, pavarësisht se përballë tyre është Vllaznia, e kampionatit të Superligës: “Humbja ndaj Besëlidhjes, nuk duhet të ndodhte. Në pamje të parë, një rezultat i tillë të lënë të kuptosh, se skuadra ka zhvilluar një ndeshje të dobët, por në realitet, është ndryshe. Skuadra sidomos në pjesën e parë ka qenë në lartësinë e duhur, por në pjesën e dytë, loja jonë pësoi rënie, duke i dhënë mundësi kundërshtarëve, të shënonin dhe dy gola të tjerë”, do të shprehej mes të tjerash, kapiteni krutan, Fatmir Caca.
als_Latn mlt_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn